
Da li je po hanefijskom mezhebu ispravno rukovanje nakon namaza?


* 
* 
* 
* 
* 
* 
* 

 
Da li je po hanefijskom mezhebu ispravno rukovanje nakon namaza?

Rukovanje nakon namaza nije bila praksa odabranih generacija. Da su to činili, bilo bi nam preneseno makar sa slabim lancem prenosilaca. (Vidjeti: *El-Kavlul-mubin*, str. 293, i *El-Mesdžidu fil-islam*, str. 310.) Rukovanje nakon namaza koje se čini u mnogim džamijama nije u skladu s hanefijskim mezhebom. Hanefijski pravnik Ibn Abidin kaže: “Neki naši učenjaci (tj. učenjaci hanefijske pravne škole) kazali su da je rukovanje nakon namaza, koje ljudi običavaju činiti, pogrdno.” (Vidjeti: *Hašijetu Ibni Abidin*, 2/235.) Ibn Abdusselam Hanefi izjavio je: “Rukovanje nakon ***[sabah](https://pitajucene.com/search/sabah/questions/ "Pretraži pitanja o sabah")*** i ikindija-namaza novotarija je.” (Vidjeti: *El-Kavlul-mubin*, str. 294.)  

Ako su se ljudi za vrijeme Ibn Abdusselama, u osmom hidžretskom stoljeću, rukovali nakon sabah i ikindija-namaza, u naše se vrijeme to, nažalost, čini nakon svih pet namaza. Učenjaci hanefijske, malikijske i šafijske pravne škole smatraju rukovanje nakon namaza novotarijom. (Vidjeti: *El-Kavlul-mubin*, str. 295.) Šejh Kušajri zapisao je: “Rukovanje nakon obavljenih namaza novotarija je.” (Vidjeti: *Es-Sunenu vel-mubtedeat*, str. 72.) Šejh Albani veli: “Nema sumnje da je rukovanje poslije namaza novotarija, osim u pogledu onih koji se nisu vidjeli prije namaza pa se rukuju poslije njega.” (Vidjeti: *Es-Silsiletus-sahiha*, 1/53.) A Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


